**Informatīvais ziņojums**

**“Par Eiropas Savienības Ārlietu padomes Kopējās tirdzniecības politikas jautājumos neformālo sanāksmi 2018. gada 4.-5. oktobrī”**

2018. gada 4.-5. oktobrī Insbrukā (Austrijā) notiks Eiropas Savienības (turpmāk – ES) Ārlietu padomes Kopējās tirdzniecības politikas jautājumos neformālā sanāksme. Šajā sanāksmē ministri diskutēs par Pasaules Tirdzniecības organizācijas (turpmāk – PTO) darbu un nepieciešamo modernizāciju, ES un ASV tirdzniecības attiecībām, kā arī aktuālo situāciju saistībā ar ES vestajām brīvas tirdzniecības nolīgumu sarunām.

**PASAULES TIRDZNIECĪBAS ORGANIZĀCIJAS MODERNIZĀCIJA**

Ministru sanāksmē paredzēta diskusija par šobrīd aktuālo PTO modernizācijas jautājumu. Pašreiz PTO ir nonākusi situācijā, kur tās darbu apgrūtina neelastīgas procedūras lēmumu pieņemšanā, atšķirīgas dalībvalstu intereses, kā arī ir apdraudēta PTO spēja turpmāk risināt tirdzniecības strīdus. Situāciju pastiprina atsevišķu valstu ar PTO noteikumiem nesaderīgu vienpusēju tirdzniecības pasākumu eskalācija.

ES un, t.sk., Latvija vienmēr ir iestājusies par uz noteikumiem balstītas daudzpusējās tirdzniecības sistēmas stiprināšanu. 2018. gada jūnija Eiropadomes sanāksmē ES dalībvalstis vienojās par nepieciešamību modernizēt organizāciju, aicinot Eiropas Komisiju sagatavot priekšlikumu par visaptverošu pieeju PTO darbības uzlabošanai.[[1]](#footnote-1) 5. jūlijā Eiropas Komisija nāca klajā ar ES koncepcijas dokumentu par PTO modernizāciju.[[2]](#footnote-2) Tajā Komisija ierosina fokusēties uz trīs jautājumu blokiem: 1) PTO noteikumu pilnveidošana; 2) PTO uzraudzības lomas nostiprināšana; 3) strupceļa pārvarēšana PTO strīdu izšķiršanas sistēmā.

ES mērķis ir padarīt PTO spējīgāku adaptēties ekonomiskajām, politiskajām un tehnoloģiskajām pārmaiņām globālajā ekonomikā, to starpā pilnveidot esošos noteikumus, padarīt elastīgāku sarunu procesu, t.sk. ar vairākpusēju pieeju. Nepieciešams detalizētāk pievērsties attīstības valstu īpašajām vajadzībām, kā arī uzlabot PTO regulāro darbu, cita starpā veicinot caurskatāmības prasību ievērošanu un palielinot komiteju darba efektivitāti.

ES jau ir sākusi sadarboties ar citiem PTO partneriem: ar ASV un Japānu – trīspusējo diskusiju ietvaros par vienlīdzīgiem konkurences nosacījumiem (ar fokusu uz valsts uzņēmumiem un subsīdijām); ar Ķīnu – īpašajā darba grupā, kas izveidota pēdējā ES un Ķīnas samitā š.g. jūnijā (pirmā darba grupas tikšanās plānota 11. oktobrī). Vairāku PTO dalībvalstu ministru tikšanos par PTO modernizācijas jautājumiem Otavā 24.–25. oktobrī organizē Kanāda. Ar citiem tirdzniecības partneriem PTO modernizācijas jautājumi pārrunāti G20 tirdzniecības ministru 14.–15. septembra sanāksmē, kuras kopējā paziņojumā[[3]](#footnote-3) atzīta steidzama nepieciešamība uzlabot PTO, lai risinātu pašreizējās un nākotnes problēmas un lai nodrošinātu, ka PTO saglabā savu būtisko lomu globālajā tirdzniecības sistēmā.

Apzinoties PTO modernizācijas procesa nozīmību tuvākā nākotnē, darbs turpinās arī pie PTO sarunu jautājumiem: zivsaimniecības subsīdiju ierobežošana; lauksaimniecības tirdzniecības reforma; kā arī PTO 11.  ministru konferencē (MC11) aizsāktajās vairākpusējās iniciatīvās: iekšzemes regulējums pakalpojumos; e‑komercija; mikro, mazo un vidējo komersantu iesaiste tirdzniecībā; un investīciju veicināšana attīstībai.

Latvija uzskata, ka šobrīd ir īpaši svarīgi uzturēt un aktīvi atbalstīt daudzpusējo tirdzniecības sistēmu. Latvija atbalsta Eiropas Komisijas ierosinājumus PTO modernizēšanai un piedāvātos darba virzienus. PTO jāspēj risināt uzņēmējiem svarīgi un mūsdienu ekonomiskai situācijai aktuāli jautājumi. Šobrīd viens no galvenajiem uzdevumiem ir iesaistīt citas PTO dalībvalstis un panākt atbalstu diskusijas par PTO modernizāciju uzsākšanu. Vienlīdz svarīgi ir koncentrēties uz risinājumiem akūtākajos jautājumos kā krīzes novēršana Apelācijas institūcijas darbībā. Latvija atbalsta pieeju, ka PTO modernizācijas jautājumi diskutējami arī dažādos citos starptautiskos forumos. Vienlaikus nedrīkst atstāt novārtā aizsākto darbu pie aktuālajām PTO tirdzniecības sarunām un vairākpusējām MC11 iniciatīvām.

Latvijas prioritātes ES kopējās tirdzniecības politikas, t.sk. PTO, jautājumos formulētas 2018. gada 26. jūnija nacionālajā pozīcijā “Par 2018.gada 28.-29.jūnija Eiropadomē un 29.jūnija Eiropadomes 27 Eiropas Savienības dalībvalstu (50.panta) formāta sanāksmē izskatāmajiem jautājumiem”; 2017. gada 12. decembra nacionālajā pozīcijā “Par Pasaules Tirdzniecības organizācijas 11. Ministru konferenci un turpmākajām daudzpusējām tirdzniecības sarunām”; 2017. gada 3. maija nacionālajā pozīcijā “Par gatavošanos Pasaules Tirdzniecības organizācijas 11. Ministru konferencei”; kā arī 2015. gada 17. novembra nacionālajā pozīcijā “Par Eiropas Komisijas paziņojumu Eiropas Parlamentam, Padomei, Ekonomiskajai un Sociālajai komitejai un Reģionu komitejai “Tirdzniecība visiem. Ceļā uz atbildīgāku tirdzniecības un ieguldījumu politiku””.

**ES UN ASV TIRDZNIECĪBAS ATTIECĪBAS**

Pašreizējā ASV tirdzniecības politika un ASV prezidenta D.Trampa publiski paustā nostāja, un pieņemtie lēmumi tirdzniecības jautājumos joprojām saglabājas izteikti protekcionistiski, un tā ir daļa no “America First” politikas principiem. ASV prezidenta dienaskārtībā ir izteikta vēlme par katru cenu uzlabot ASV tirdzniecības bilanci pret pārējo pasauli. Būtiski ir arī lēmumi izstāties no Klusā okeāna partnerības līguma (*Trans-Pacific Partnership* (TPP)), pārskatīt Ziemeļamerikas brīvās tirdzniecības nolīgumu (NAFTA), ārkārtīgi agresīvie tirdzniecības pasākumi pret Ķīnu un nevēlēšanās konstruktīvi iesaistīties PTO darbā. Transatlantiskās tirdzniecības attiecības būtiski pasliktinājās pēc tam, kad D.Tramps ar š.g. 1.jūniju paaugstināja importa tarifus arī ES izcelsmes tēraudam un alumīnijam, pamatojot šādu soli ar nacionālās drošības apsvērumu. Šāds lēmums izraisīja atbilstošu ES pretreakciju un ar š.g. 22. jūniju ES sāka piemērot līdzsvarošanas pasākumus ASV izcelsmes precēm atbilstošā vērtībā.

Transatlantisko tirdzniecības attiecību saasinājums nedaudz tika mazināts līdz ar EK prezidenta Ž.K.Junkera un ASV prezidenta D.Trampa tikšanos 2018.gada 25.jūlijā. Tās laikā tika pārrunāti tirdzniecības jautājumi un nolemts strādāt pie tarifu un netarifu jautājumiem, stiprināt stratēģisko sadarbību enerģētikas jomā, izvērst dialogu par regulatoro sadarbību, kā arī risināt plašākā mēroga problēmjautājumus, kā negodīga tirdzniecības prakse un PTO reforma. Tāpat puses apņēmās risināt ASV tērauda un alumīnija tarifu jautājumus. Puses nolēma izveidot īpašu sarunu izpilddarba grupu (*executive working group*), kura strādā pie minētajiem jautājumiem.

Pēdējā tikšanās starp EK Tirdzniecības komisāri S.Malmstrēmu un ASV Tirdzniecības pārstāvi R.Laithaizeru notika š.g. 10.septembrī, kur puses apsprieda iespējamos īstermiņā un vidējā termiņā panākamos rezultātus. Kaut arī ES un ASV vēl nav vienojušās par sarunu tvērumu, visdrīzāk sarunas varētu notikt par sadarbību regulatorajā jomā, jautājumos, kur var panākt ātru progresu bez īpaša sarunu mandāta ES vai ASV pusē (piem., ķīmijas, kosmētikas, farmācijas, apdrošināšanas un autobūves nozarēs). ASV neizrāda interesi virzīties uz priekšu tarifu jautājumā. Iespējamie ASV tarifu riski automašīnu importam šobrīd ir mazinājušies un tas bija svarīgs mērķis daudzām ES dalībvalstīm. Arī ASV Tirdzniecības departamenta ziņojums par izmeklēšanas rezultātiem pamatojoties uz 232. pantu[[4]](#footnote-4) attiecībā uz auto industriju nav gaidāms pirms ASV vidustermiņa vēlēšanām novembrī.

Politiskā līmeņa tikšanās starp ES, ASV un Japānu notika 25. septembrī Ņujorkā ANO Ģenerālās Asamblejas ietvaros, kur arī tika apspriesti jautājumi, kas izriet no EK prezidenta Ž.K.Junkera un ASV prezidenta D.Trampa tikšanās jūlijā. Kopējā paziņojumā[[5]](#footnote-5) galvenais uzsvars tika likts uz trīspusējo sadarbību negodīgu industriālo politiku apkarošanā, konkurenci kropļojošu valsts atbalstu, piespiedu tehnoloģiju pārnesi, uz veicamajiem darbiem PTO reformas kontekstā, kā arī digitālo tirdzniecību un e-komerciju. Savukārt ES un ASV tehniskāka rakstura sanāksmes par divpusējiem tirdzniecības jautājumiem notiks š.g. oktobrī. Pašlaik plānots, ka EK Tirdzniecības komisāre S.Malmstrēma un ASV Tirdzniecības pārstāvis R.Laithaizers tiksies novembrī, lai novērtētu progresu transatlantiskās tirdzniecības sarunās.

Latvija uzskata, ka šobrīd ES un ASV ir aktīvi jāturpina uzsāktais darbs un pragmatiski jāstrādā pie tirdzniecības attiecību sarežģījumu atrisinājuma, jo ilgtermiņā abām pusēm ir svarīgi un ekonomiski nepieciešams saglabāt ciešas Transatlantiskās attiecības. Latvija skatījumā EK prezidenta Ž.K.Junkera un ASV prezidenta D.Trampa š.g. jūlija tikšanās, kas veicināja turpmāku augsta līmeņa savstarpēju kontaktu uzturēšanu, ir vērtējams kā pozitīvs pavērsiens, kas ļauj uzturēt pozitīvu darba kārtību un izvairīties no tirdzniecības domstarpību tālākas saasināšanās. Latvijas ieskatā svarīgi ir saglabāt ES dalībvalstu solidaritāti sarunās ar ASV. Jo īpaši tas ir būtiski šobrīd, kad ir runa par sarunu tvērumu. Nepieciešams arī nodrošināt dalībvalstu pietiekamu iesaisti sarunu procesā, tādejādi panākot līdzsvarotu un visām iesaistītajām pusēm pieņemamu rezultātu.

**AKTUĀLĀKĀS ES DIVPUSĒJĀS TIRDZNIECĪBAS SARUNAS**

**Nesen uzsākās tirdzniecības sarunas**

2018. gada 22. maija ES Ārlietu padomē Kopējās tirdzniecības politikas jautājumos tika apstiprināts Padomes lēmums uzsākt sarunas par ES-Austrālijas un ES-Jaunzēlandes brīvās tirdzniecības nolīgumu, kā arī sarunu norādes, kas kalpo kā mandāts EK, vedot tirdzniecības sarunas ES dalībvalstu vārdā. Pirmā tirdzniecības sarunu kārta ar Austrāliju notika š.g. 2.-6. jūlijā Briselē, savukārt ar Jaunzēlandi š.g. 16.-20. jūlijā Briselē, kad puses apmainījās sākotnējiem viedokļiem un pārrunāja līgumā iekļaujamās nodaļas. Nākamā sarunu kārta ar Jaunzēlandi plānota 8.-12. oktobrī Velingtonā. Ārlietu ministrijas sagatavotās nacionālās pozīcijas par sarunu uzsākšanu par brīvās tirdzniecības nolīgumu ar Austrāliju un Jaunzēlandi tika apstiprinātas 2018. gada 20. februārī.

**Notiekošās tirdzniecības sarunas**

Pēc veiksmīgām izpētes diskusijām 2016. gada aprīlī nolūkā padziļināt ES un Indonēzijas tirdzniecības un ieguldījumu attiecības, 2016. gada 18. jūlijā tika uzsāktas sarunas par ES-Indonēzijas brīvās tirdzniecības nolīgumu. Līdz šim ir notikušas piecas sarunu kārtas, kas vērtējamas kā veiksmīgas. Puses līdz šim ir panākušas vienošanos par tādiem līguma elementiem kā preču tirdzniecība, izcelsmes noteikumi, muitas un tirdzniecības veicināšana, strīdu izšķiršanas regulēšana, intelektuālā īpašuma tiesības, konkurence, tirdzniecība un ilgtspējīga attīstība, valsts iepirkumi, tirdzniecības aizsardzības mehānismi, mazie un vidējie uzņēmumi. Ir notikusi arī sākotnējā apmaiņa ar tarifu piedāvājumiem. Nākamā sarunu kārta paredzēta oktobra vidū Indonēzijā.

2017. gada 13. novembra ES Ārlietu padomē tika apstiprināts mandāts EK vest sarunas par esošā ES-Čīles Asociācijas nolīguma (t.sk. tirdzniecības sadaļas) modernizāciju. Līdz šim notikušas trīs sarunu kārtas un pēdējā no tām norisinājās no š.g. 28. maija līdz 1. jūnijam Briselē, Beļģijā. Sarunas norisinājās konstruktīvā gaisotnē un rezultātā lielākajā daļā jomu tika sasniegts būtisks progress. Tāpat puses vienojās par turpmāko darbu un divpusējiem kontaktiem tehniskā līmenī. Nākamās sarunu kārtas datums vēl nav noteikts. Ārlietu ministrijas sagatavotā nacionālā pozīcija “Kopīgs ieteikums Padomes lēmumam, ar ko Eiropas Komisiju un Savienības Augsto pārstāvi ārlietās un drošības politikas jautājumos pilnvaro sākt un risināt sarunas par modernizētu asociācijas nolīgumu ar Čīles Republiku” tika apstiprināta 2017. gada 19. oktobrī.

Sarunas par ES un *Mercosur* valstu[[6]](#footnote-6) Asociācijas nolīgumu, kurā tiktu ietverts politiskā dialoga, sadarbības un tirdzniecības pīlārs, tika uzsāktas 2000. gada jūnijā. Pēdējā sarunu kārta notika 2018. gada 10.-14. septembrī Montevideo, Urugvajā, kurā diemžēl joprojām netika panākta vienošanās. Lai arī gan ES, gan Mercosur pusē ir skaidri redzama politiskā griba panākt vienošanos, tomēr sarunās ir palikuši atvērti vēl vairāki būtiski jautājumi, piem. par tirgus piekļuvi, autobūves sektoru, intelektuālā īpašuma aizsardzību, jūrniecības pakalpojumiem u.c. Tādejādi ir nepieciešams turpināt darbu tehniskā līmenī, lai šo politisko gribu ietērpu abām pusēm pieņemamos risinājumos. Pašlaik nav noteikts konkrēts laiks, kad varētu notikt nākamā sarunu kārta. Tas galvenokārt saistīts ar gaidāmajām vispārējām vēlēšanām Brazīlijā. Ārlietu ministrijas sagatavotā nacionālā pozīcija par ES un Mercosur valstu sarunām par Asociācijas nolīguma noslēgšanu tika apstiprināta 2017. gada 20. decembrī.

**Noslēgtās tirdzniecības sarunas**

ES un Meksikas tirdzniecības attiecības nosaka Ekonomiskās partnerības, politiskās koordinācijas un sadarbības nolīgums (turpmāk Globālais nolīgums). 2016. gada 25. maijā ES un Meksika uzsāka sarunas par Globālā nolīguma modernizāciju. 2018. gada 21. aprīlī ES un Meksika panāca politisko vienošanos par sarunu noslēgšanu pēc būtības. Pamatojoties uz pašreizējo vienošanos, abu pušu sarunu vedēji turpina darbu, lai risinātu visus atlikušos tehniskos jautājumus un sagatavotu nolīguma galīgo tekstu. Pēc tam Komisija pārbaudīs nolīguma tekstu no juridiskā viedokļa, iztulkos to visās ES oficiālajās valodās un iesniegs nolīgumu apstiprināšanai Eiropas Parlamentam un Padomei vēl šīs Komisijas pilnvaru laikā. Kopumā EK uzskata, ka ir panākta laba vienošanās un nodrošināta laba pieejamība Meksikas tirgum. Ārlietu ministrijas sagatavotā nacionālā pozīcija par ES – Meksikas Ekonomiskās partnerības, politiskās koordinācijas un sadarbības nolīgumu tirdzniecības un ieguldījumu partnerību tika apstiprināta 2016. gada 26. februārī.

2010. gadā tika uzsāktas ES divpusējas sarunas par brīvās tirdzniecības nolīgumu ar Singapūru, kas tika noslēgtas 2014. gada 17. oktobrī. Saskaņā ar ES Tiesas 2017. gada 16. maija lēmumu brīvās tirdzniecības nolīgumu ar Singapūru ES nevarēja noslēgt kā ES kompetences nolīgumu, kā rezultātā EK līgumu sadalīja ES ekskluzīvās kompetences līgumā un dalītās kompetences līgumā (ieguldījumu strīdu izšķiršanas jautājumi). ES un Singapūras tirdzniecības nolīgums ir pirmais divpusējās tirdzniecības nolīgums, kas noslēgts starp ES un kādu no Dienvidaustrumāzijas valstu asociācijas (ASEAN)valstīm. ES-Singapūras brīvās tirdzniecības nolīgumu un ES-Singapūras Investīciju aizsardzības nolīgumu plānots parakstīt š.g. 18.‑19. oktobrī ES-ASEM (*Asia–Europe Meeting*) samita laikā. Ārlietu ministrijas sagatavotā nacionālā pozīcija par Investīciju aizsardzības nolīguma noslēgšanu un parakstīšanu tika apstiprināta 2018. gada 15.jūnijā. Tuvākajās nedēļās tiks apstiprināta Latvijas nacionālā pozīcija par brīvās tirdzniecības nolīguma noslēgšanu un parakstīšanu.

Sarunas par ES-Vjetnamas brīvās tirdzniecības nolīgumu tika uzsāktas 2012. gada jūnijā un noslēgtas 2015. gada 2. decembrī. Ņemot vērā ES Tiesas 2017. gada maija spriedumu par ES–Singapūras nolīguma raksturu, tirdzniecības līgums tika sadalīts atbilstoši “jaunajai ES tirdzniecības līgumu arhitektūrai”, atdalot brīvās tirdzniecības līgumu (kas ietver tirdzniecības un tiešo ārvalstu investīciju liberalizāciju) no investīciju aizsardzības līguma (kas ietvertu investīciju aizsardzību un investīciju tiesu). Šobrīd ir noslēgusies līguma teksta juridiskā caurskatīšana un uzsākta līguma tulkošana visās ES oficiālajās valodās. EK nodoms ir nolīgumu parakstīt pēc iespējas ātrāk, lai tas varētu stāties spēkā 2019.gadā.

2018. gada 17. jūlijā ES-Japānas samita laikā tika parakstīts ES-Japānas Ekonomisko partnerattiecību nolīgums, kas ir viens no lielākajiem un visaptverošākajiem ekonomikas nolīgumiem, kādu ES vai Japāna līdz šim ir noslēgusi. Nolīgums stāsies spēkā pēc Eiropas Parlamenta apstiprinājuma un ratifikācijas Japānas Parlamentā, kas gaidāms 2019.gadā. ES un Japānas tirdzniecības sarunas tika uzsāktas 2013. gada martā. 2017. gada 6. jūlijā ES un Japānas samita ietvaros tika panākta principiāla politiska vienošanās par tirdzniecības nolīguma galvenajiem elementiem, savukārt 2017. gada 8. decembrī tirdzniecības sarunas tika formāli noslēgtas. Līdztekus tiek turpinātas atsevišķas sarunas par ieguldījumu aizsardzības standartiem un ieguldījumu strīdu izšķiršanu. Abas puses ir apņēmušās noslēgt šīs sarunas pēc iespējas ātrāk, ņemot vērā kopējo apņemšanos izveidot stabilu un drošu ieguldījumu vidi gan Eiropā, gan Japānā.

Latvija uzskata, ka ES ekonomiskajai izaugsmei ir svarīga reģionālo un divpusējo tirdzniecības attiecību veicināšana ar esošiem un jauniem partneriem, modernizējot vai slēdzot jaunus brīvās tirdzniecības nolīgumus. Latvija atbalsta EK centienus šobrīd notiekošajās tirdzniecības sarunās ar Austrāliju, Jaunzēlandi, Čīli, Indonēziju un *Mercosur* valstīm, kā arī atzinīgi vērtē nesen panāktās vienošanās, t.sk., ar Japānu, Singapūru, Vjetnamu un Meksiku. Sarunās par divpusējiem tirdzniecības nolīgumu kopumā ir jāvienojas par tirgus pieejas uzlabošanu precēm, pakalpojumiem, un valsts iepirkumiem, kā arī jāsamazina netarifu barjeras un jāatceļ ierobežojumi ārvalstu investoriem. Vienlaikus tirdzniecības sarunu rezultātam ir jāatbilst ES un Latvijas ekonomiskajām interesēm, t.sk., nepieciešamībai pēc zināma ES tirgus aizsardzības līmeņa sensitīvajiem produktiem, piemēram lauksaimniecības jomā.

**Latvijas delegācija ES Ārlietu padomes Kopējās tirdzniecības politikas jautājumos neformālajā sanāksmē 2018. gada 4.-5. oktobrī:**

|  |  |
| --- | --- |
| Delegācijas vadītāja: | Zanda Kalniņa-Lukaševica, Ārlietu ministrijas parlamentārā sekretāre.  |
| Delegācijas sastāvā: | Juris Štālmeistars, Ārlietu ministrijas Ekonomisko attiecību, tirdzniecības un attīstības sadarbības direkcijas vadītājs; |
|  | Gints Zadraks, Ārlietu ministrijas Ārējās tirdzniecības un ārējo ekonomisko sakaru veicināšanas departamenta direktora vietnieks, Ārējās tirdzniecības un investīciju nodaļas vadītājs. |

Iesniedzējs: ārlietu ministra vietā –

iekšlietu ministrs R.Kozlovskis

Vīza: valsts sekretārs A. Pelšs

Gints Zadraks, 67016240

gints.zadraks@mfa.gov.lv

1. [EUCO 9/18](http://www.consilium.europa.eu/media/35949/28-euco-final-conclusions-lv.pdf) [↑](#footnote-ref-1)
2. <http://trade.ec.europa.eu/doclib/html/157331.htm> [↑](#footnote-ref-2)
3. <https://g20.org/sites/default/files/trade_and_investment_-_ministerial_statement.pdf> [↑](#footnote-ref-3)
4. Trade Expansion Act of 1962 [↑](#footnote-ref-4)
5. [Joint Statement on Trilateral Meeting of the Trade Ministers of the United States, Japan, and the European Union](https://ustr.gov/about-us/policy-offices/press-office/press-releases/2018/september/joint-statement-trilateral) [↑](#footnote-ref-5)
6. Argentīna, Brazīlija, Paragvaja un Urugvaja; Venecuēla sarunās piedalās tikai kā novērotājs [↑](#footnote-ref-6)